|  |
| --- |
| PATVIRTINTA  Klaipėdos miesto savivaldybės  tarybos 2015 m. balandžio 14 d.  sprendimu Nr. T2-59 |
| (Klaipėdos miesto savivaldybės |
| tarybos 2017 m. gruodžio 7 d. |
| sprendimo Nr. T1-357 redakcija) |

**PINIGINIŲ PREMIJŲ KLAIPĖDOS UNIVERSITETO STUDENTAMS UŽ MIESTUI AKTUALIUS IR PRITAIKOMUOSIUS DARBUS SKYRIMO NUOSTATAI**

**I SKYRIUS**

**BENDROSIOS NUOSTATOS**

1. Pinigines premijas (toliau – Premijos) Klaipėdos universiteto (toliau – Universitetas) studentams už miestui aktualius ir pritaikomuosius darbus įsteigė Klaipėdos miesto savivaldybės (toliau – Savivaldybė) administracija, vadovaudamasi Savivaldybės ir Universiteto 2013 m. sausio 28 d. Bendradarbiavimo sutartimi Nr. J9-109 ir Savivaldybės administracijos ir Universiteto bendradarbiavimo plano, patvirtinto Savivaldybės administracijos direktoriaus 2014 m. gegužės 6 d. įsakymu Nr. AD1-1418, 4 punktu.

2. Premijų skyrimą reglamentuoja šie Piniginių premijų Klaipėdos universiteto studentams už miestui aktualius ir pritaikomuosius darbus skyrimo nuostatai.

**II SKYRIUS**

**DARBŲ ATRANKA IR PATEIKIMAS**

3. Savivaldybė apie konkursą paskelbia iki einamųjų metų gegužės 31 d. Pirminė darbų atranka vyksta Universitete. Studentai iki birželio 14 d. kreipiasi į savo studijų padalinio dekanatą.

4. Atrinkti darbai vertinimui premijoms gauti pateikiami per 10 darbo dienų nuo sąrašo iš Universiteto gavimo Savivaldybės administracijos Informavimo ir e. paslaugų skyriaus Vieno langelio ir e. paslaugų poskyriui (Liepų g. 11, Klaipėda) kiekvienais metais iki liepos 16 d.

5. Vertinimui kasmet gali būti pateikta ne daugiau kaip 20 studentų baigiamųjų darbų iš įvairių mokslų studijų sričių (biomedicinos, fizinių, humanitarinių, menų, socialinių ir technologijos ir kt.), pridedant rašytinius vertinimus, kuriuose turi atsispindėti darbo novatoriškumas, aktualumas miestui ir galimybė jį pritaikyti praktiškai.

6. Darbai su vadovo atsiliepimu ir recenzijomis pateikiami 2 egzemplioriais: 1 popierinis, pasirašytas autoriaus, 1– elektroninėje laikmenoje PDF formatu originalo spalva.

7. Vertinimui pateiktame darbe nurodomas autoriaus vardas, pavardė, kontaktai (deklaruota gyvenamoji vieta, telefonas, elektroninis paštas).

**III SKYRIUS**

**DARBŲ VERTINIMO KOMISIJOS SUDARYMAS**

8. Pateiktus darbus vertina darbų vertinimo komisija (toliau – Komisija), kuriai vadovauja Savivaldybės meras.

9. Komisija sudaroma Savivaldybės mero potvarkiu iki ketverių metų laikotarpiui. Komisiją sudaro 7 nariai, iš jų 3 –Savivaldybės administracijos darbuotojai (iš jų 2 – valstybės tarnautojai, 1 – politinio (asmeninio) pasitikėjimo), 3 – Universiteto atstovai ir Komisijos pirmininkas.

10. Komisijos narys, nepasibaigus kadencijai, gali būti atšauktas Savivaldybės mero teikimu.

**IV SKYRIUS**

**KOMISIJOS DARBO REGLAMENTAS**

11. Komisijos darbą organizuoja Savivaldybės administracijos jaunimo reikalų koordinatorius, kuris ruošia posėdžių darbotvarkes.

12. Komisija kasmet vertina Universiteto pateiktus darbus, priima sprendimą dėl premijų skyrimo ir per 5 darbo dienas apie tai informuoja atsakingus Universiteto Studijų skyriaus asmenis.

13. Komisijos sprendimu kasmet gali būti skiriamos 5 premijos autoriams už darbus, kurie yra pripažįstami aktualiais ir (ar) reikšmingais miestui bei turinčiais pritaikomąjį pobūdį.

14. Jeigu premijuoti nusprendžiama darbą, kurį parengė autorių grupė, tai premija skiriama lygiomis dalimis kiekvienam iš autorių.

15. Apie premijuotus darbus bei jų autorius (autorių grupę) viešai skelbiama Savivaldybės interneto svetainėje www.klaipeda.lt.

16. Komisija į posėdžius gali kviesti darbų autorius.

17. Komisijos posėdžiai yra teisėti, jeigu juose dalyvauja ne mažiau kaip 2/3 Komisijos narių. Sprendimai priimami posėdyje balsuojant. Jeigu balsai pasiskirsto po lygiai, galutinį sprendimą lemia Komisijos pirmininko balsas.

18. Komisijos sprendimai įforminami posėdžio protokolais.

19. Komisijos sekretoriumi kiekvieno posėdžio metu yra paskiriamas vienas iš valstybės tarnautojų, deleguotų į Komisiją.

**V SKYRIUS**

**PREMIJOS SKYRIMO SĄLYGOS IR ĮTEIKIMAS**

20. Sprendimą dėl premijos skyrimo įsakymu įteisina Savivaldybės administracijos direktorius.

21. Savivaldybės administracijos direktorius su premijuotų darbų autoriais pasirašo sutartis, kuriose apibrėžiamos autorių turtinės teisės.

22. Vienos premijos dydis yra 600 Eur, įskaitant mokesčius.

23. Premija darbų autoriui pervedama į asmeninę sąskaitą banke per 10 darbo dienų nuo įsakymo skirti premiją paskelbimo ir autoriaus asmeninės sąskaitos banke rekvizitų pateikimo dienos.

24. Premijuotų darbų autoriai pagerbiami Universiteto bendruomenės iškilmingų renginių metu.

**VI SKYRIUS**

**BAIGIAMOSIOS NUOSTATOS**

25. Už neteisėtą kitų autorių darbų panaudojimą, plagijavimą, kompiliavimą ir kitą neteisėtą veiką premijai skirti pateiktuose baigiamuosiuose darbuose atsakoma įstatymų nustatyta tvarka.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**